แดนสนธยา!โมนิก้าและทีมงาน
*วันนี้ผู้คนในตลาดหุ้นต่างให้ความสนใจกับท่าทีของสำนักงาน ก.ล.ต. กันอย่างกว้างขวาง หลังขรัวเฒ่าคนหนึ่ง อุตริจะทำหมันตลาดหุ้นอันเป็นที่รักของพี่น้องชาวหุ้น ด้วยการตอนข่าวสารบางอย่างไม่ให้ไปถึงมือนักลงทุนรายย่อย ซึ่งจนป่านนี้ก็ยังไม่มีการชี้แจงอะไรออกมาเป็นทางการ ส่งผลให้ผู้คนในตลาดหุ้นป้องปากนินทาลับหลังกันอย่างเมามันว่า ทำพรือ
29 ม.ค. 2559

*วันนี้ผู้คนในตลาดหุ้นต่างให้ความสนใจกับท่าทีของสำนักงาน ก.ล.ต. กันอย่างกว้างขวาง หลังขรัวเฒ่าคนหนึ่ง อุตริจะทำหมันตลาดหุ้นอันเป็นที่รักของพี่น้องชาวหุ้น ด้วยการตอนข่าวสารบางอย่างไม่ให้ไปถึงมือนักลงทุนรายย่อย ซึ่งจนป่านนี้ก็ยังไม่มีการชี้แจงอะไรออกมาเป็นทางการ ส่งผลให้ผู้คนในตลาดหุ้นป้องปากนินทาลับหลังกันอย่างเมามันว่า ทำพรือ
*โดยเฉพาะผู้หลักผู้ใหญ่ในแวดวงตลาดหุ้นรุ่นก่อนๆ ต่างรู้สึกรับไม่ได้กับมาตรการ control market ของสำนักงานหัวสี่เหลี่ยมเพราะเหมือนเป็นการปิดกั้นข้อมูลข่าวสารบางอย่าง และยังเป็นการดูถูกความรู้ความสามารถของแมงเม่า พร้อมกันนั้นยังท้วงติงว่า ในตลาดหุ้นมีนักลงทุนหลากหลายประเภท ไม่ว่าจะเป็นนักเก็งกำไร นักลงทุนแนว VI และนักลงทุนระยะยาว นะจะบอกให้
*ที่สำคัญคือ นักเล่นเหล่านี้เขาคิดเองเป็น ไม่ต้องให้หน่วยงานนี้มาคิดแทน และยังพูดทิ้งท้ายให้คิดต่อไปอีกนิดว่า เข้าใจเรื่อง free market กันหรือเปล่า? หากไม่เข้าใจกระบวนการของเรื่องดังกล่าว ก็ไม่ควรสร้างความยากลำบากให้กับผู้คนในแวดวงตลาดหุ้น เพราะสิ่งที่ทำในเที่ยวนี้เหมือนเป็นการส่งสัญญาณว่า รู้ดีกว่าใคร! ทุกคนต้องทำตามคำบัญชาพะยะค่ะ
*ด้วยเหตุนี้ “โมนิก้า” ถึงต้องออกตัวแรงเป็นพิเศษ เพราะเดี๊ยนอยู่ในวงการนี้มานานพอสมควร จึงรู้ว่า ข่าวสารมีความสำคัญกับการลงทุนขนาดไหน? บวกกับข้อมูลทางสถิติเผยให้เห็นว่า หุ้นขึ้น 4 เดือน ลง 8 เดือน นั่นหมายความว่า ผู้บริหารบริษัทจดทะเบียนคาดการณ์ได้แค่ 4 เดือน ส่วนที่เหลืออีก 8 เดือนต้องคาดการณ์ไปในทางที่ร้ายๆ จะได้ไม่โดน “โทษแพ่ง” และ “โทษอาญา” ใช่ไหมคะ
*นอกจากนี้ยังมีผู้รู้อีกท่านแนะนำว่า ก่อนที่ผู้บริหารจะให้สัมภาษณ์ใดๆ โทรไปขออนุญาตคุณพ่อ ก.ล.ต. ก่อนก็แล้วกัน! จะได้ไม่มีปัญหาในภายหลัง และอีกหนึ่งรายที่โดนเต็มๆ ในเที่ยวนี้ก็คือ Money Channel ซึ่งอยู่ภายใต้การควบคุมของตลาดหลักทรัพย์ฯ เพราะนิยมเชิญผู้บริหารบริษัทจดทะเบียนมาออกรายการสดๆ ก็อย่าลืมหมอบคลานคุกเข่าเข้าไปขออนุญาตคุณพ่อท่านนี้ด้วย เพราะถ้าผู้บริหารทำไม่ได้ตามที่ให้สัมภาษณ์ คุณพ่อรายนี้เขาจะฟ้องหมดตัวแน่ๆ…อิอิอิ
*แจ่มแจ๋วไปกว่ากันก็คือ เพื่อนพ้องน้องพี่ในแวดวงตลาดหุ้นเพื่อนบ้าน ต่างหัวเราะชอบใจกับการพัฒนาแบบถอยหลังเข้าคลอง เพราะสิ่งที่เกิดขึ้นเที่ยวนี้ไม่ได้เป็นการพัฒนาตัวนักลงทุน แต่เป็นการควบคุมตลาดหุ้นให้อยู่ภายใต้อุ้งเท้าแบบเบ็ดเสร็จ โดยตลาดหลักทรัพย์ฯ ไม่ออกมาโต้เถียงในหลักการอะไรเลย “โมนิก้า” ถึงสงสัยว่า ตลาดหุ้นไทยกำลังเข้าสู่แดนสนธยาแล้วล่ะค่ะ
*ฉะนั้นการที่ดัชนีทะยานขึ้นมาปิดที่ 1,288.40 จุด บวกไป 10.11 จุด ด้วยมูลค่า 4.45 หมื่นล้านบาท มันเกิดจากแรงซื้อที่อัดแน่นเข้ามาใน 3 หุ้นตัวหลักอย่าง AOT PTT PTTEP และการปรับตัวขึ้นอย่างร้อนแรงของหุ้นกลุ่มดังกล่าวก็มีผลทำให้ดัชนีขึ้นไปถึง 7 จุด ซึ่งเป็นการตอกย้ำว่า ตลาดหุ้นไทยผูกติดอยู่กับหุ้นเพียงไม่กี่ตัว การเล่นหุ้นวันนี้ถึงต้อง “เน้นรายตัว” ไงล่ะค่ะ
*ขนาดตัวเต็งที่เล่นกันมาพักใหญ่ๆ อย่าง TIPCO และTASCO ยังโดนถล่มเทขายอย่างหนัก ทั้งที่ถูกวางตัวเป็นหุ้นที่แรลลี่ยาว พอเอาเข้าจริงๆ กลับทนแรงเสียดทานของตลาดหุ้นไม่ได้ “โมนิก้า” ถือเป็นอีกหนึ่งช็อตที่ผู้เล่นต้องติดตามดูกันให้ดีๆ โดยราคาล่าสุดที่หุ้นตัวแม่ปิดอยู่ที่ระดับ 17.20 บาท ลบไป 1.50 บาท หรือลงไป 8% ส่วนตัวลูกลงมายืนอยู่ที่ 35.25 บาท ลบไป 3 บาท หรือลบไป 7.80% สงสัยต้องโทรไปถามหน่วยงานดังกล่าวเสียแล้วกระมั้ง ไม่เช่นนั้นอาจโดนข้อหาให้ข่าวเท็จนะนายจ๋า!
*เช่นเดียวกับการทะยานขึ้นของ SAM วันนี้หลายคนพอมองออกว่าหุ้นขึ้นจากเหตุผลอะไร! แต่ดูเหมือนจะไม่มีใครกล้าพูดเรื่องราวของตัวบริษัทสักเท่าไหร่! จึงกลายเป็นหุ้นที่มีเฉพาะกลุ่มคนบางกลุ่มเล่นกันเท่านั้น ซึ่งทำให้นักเล่นบางรายเสียโอกาสในการลงทุนไปแบบนี้ มีคนเขาฝากถามมาว่า แล้วจะทำอย่างไร? ขณะที่ราคาหุ้นล่าสุดอยู่ที่ 1.21 บาท บวกไป 0.19 บาท หรือขึ้นไป 18.60%  มันคือเรื่องจริงที่ต้องมีคนมาตอบข้อสงสัยนะคะ
*เหมือนกับเสือซุ่ม TACC  ซึ่งเป็นหุ้นดาวเด่นที่ “โมนิก้า” มองเห็นพัฒนาการที่สำคัญของบริษัทมาระยะหนึ่ง และเชื่อว่าหุ้นตัวนี้จะเป็นทางเลือกในการลงทุนเพื่ออนาคตที่สดใส ผนวกกับวานนี้หุ้นถีบตัวขึ้นไปสร้างฐานแนวรับใหม่ที่สูงกว่าเดิมได้อย่างแข็งแกร่ง ก่อนจะปิดไปที่ระดับ 6.45 บาท บวกไป 0.40 บาท หรือขึ้นไป 6.60% ด้วยมูลค่า 112 ล้านบาท สะท้อนให้เห็นว่า ของเขาดีจริงๆ ถึงมีคนเข้ามาไล่เก็บอย่างคึกคัก..งานนี้บอกได้แค่ว่า อ่อนตัวเมื่อไหร่..ควรจะเข้าเก็บทันทีนะจ๊ะ